[{"text_idx": "#000000", "text": "Estyniad porwr gwe i\u2019w lawrlwytho yw LibKey Nomad. Mae\u2019n darparu dolenni at erthyglau o gyfnodolion y mae eich llyfrgell yn tanysgrifio iddynt yn awtomatig. Bydd mynediad un-clic LibKey Nomad at erthyglau sy\u2019n cael eu cyfeirnodi ar wefannau ysgolheigaidd a pheiriannau chwilio yn gwneud eich ymchwil a dod o hyd i ffynonellau yn gyflymach ac yn haws o lawer."}, {"text_idx": "#000001", "text": "Mae LibKey Nomad yn hawdd i\u2019w ddefnyddio. Ewch i\u2019r dudalen lawrlwytho ac ychwanegwch yr estyniad at eich porwr o ddewis. Ar o\u0302l ei osod, bydd gofyn ichi ddewis eich sefydliad. Dewiswch Prifysgol Aberystwyth a bydd LibKey Nomad yn rhoi gwybod ichi am erthyglau sydd ar gael trwy\u2019r llyfrgell lle bynnag y byddwch chi\u2019n crwydro ar-lein."}, {"text_idx": "#000003", "text": "Dyma enghraifft o restr gyfeirnodau ar Wikipedia cyn i LibKey Nomad gael ei osod ac ar o\u0302l ei osod (sgroliwch ar draws i gymharu):"}, {"text_idx": "#000004", "text": "Cyfeirnodau ar Wikipedia cyn ac ar o\u0302l gosod yr estyniad Libkey Nomad ar eich porwr gwe"}, {"text_idx": "#000005", "text": "Gallwch weld bod LibKey Nomad yn ychwanegu dolen at yr erthygl os oes mynediad gan y llyfrgell. Mae clicio ar y ddolen yn mynd a\u0302 chi\u2019n uniongyrchol i\u2019r ffynhonnell."}, {"text_idx": "#000007", "text": "Os oes gennych unrhyw gwestiynau neu adborth am LibKey Nomad, anfonwch e-bost atom ar llyfrgellwyr@aber.ac.uk. Fel bob amser, os oes angen help arnoch i ddod o hyd i adnoddau ar gyfer eich astudiaethau, cysylltwch a\u0302\u2019ch Llyfrgellydd Pwnc."}, {"text_idx": "#000008", "text": "Mae BrowZine yn ffordd newydd o bori a chwilio miloedd o gyfnodolion electronig sydd ar gael i chi fel aelod o Brifysgol Aberystwyth."}, {"text_idx": "#000009", "text": "Pori neu chwilio yn o\u0302l maes pwnc i ddod o hyd i e-gyfnodolion o ddiddordebChwilio am deitl penodolCreu eich silff lyfrau eich hun o\u2019ch hoff e-gyfnodolion a\u2019u trefnu sut y dymunwchDilyn eich hoff deitlau a derbyn hysbysiadau pan fydd rhifyn newydd yn cael ei gyhoeddiCadw erthyglau yn eich llyfrgell bersonol a fydd yn cysoni ar draws eich dyfeisiau"}, {"text_idx": "#000010", "text": "Gallwch ddefnyddio BrowZine ar eich cyfrifiadur, neu lawrlwythwch yr ap i\u2019w ddefnyddio ar ddyfais Android neu Apple. Bydd BrowZine yn cysoni ar draws sawl dyfais fel y gallwch chi ddarllen eich e-gyfnodolion lle bynnag y byddwch."}, {"text_idx": "#000011", "text": "Dewch o hyd iddo ar Primo, catalog y llyfrgell, drwy glicio ar y botwm Chwiliad e-gyfnodolion ar frig y dudalen neu lawrlwythwch yr ap o\u2019ch siop apiau."}, {"text_idx": "#000014", "text": "I ddathlu Diwrnod Shwmae Su\u2019mae eleni, rydym yn rhannu blog gan ein blogiwr gwadd, Pencampwr Digidol Myfyrwyr, Laurie Stevenson, ac yn cael cip sydyn ar rai adnoddau llyfrgell i\u2019ch helpu i ymarfer a datblygu eich sgiliau darllen a siarad Cymraeg."}, {"text_idx": "#000015", "text": "Ar y 15fed o Hydref bydd hi\u2019n Ddiwrnod Shwmae Su\u2019mae, sy\u2019n ddiwrnod o ddathlu a hyrwyddo\u2019r Gymraeg. Felly roedd arna i eisiau manteisio ar y cyfle hwn fel un o Bencampwyr Digidol y Myfyrwyr i ddefnyddio\u2019r blog i rannu fy mhrofiadau fy hun fel dysgwr Cymraeg."}, {"text_idx": "#000016", "text": "Pam y gwnes i benderfynu cael gwersi Cymraeg?"}, {"text_idx": "#000017", "text": "Fe wnes i syrthio mewn cariad a\u0302 Chymru o fewn dim imi symud yma ac roeddwn i\u2019n gwybod ers cychwyn cyntaf fy nghwrs gradd bod arna i eisiau dysgu mwy am ddiwylliant Cymru a dysgu\u2019r iaith fel ffordd o barchu\u2019r diwylliant a theimlo fy mod i\u2019n perthyn yma. Rwy\u2019n mwynhau heriau deallusol ond wnes i erioed weld diben dysgu ieithoedd fel Ffrangeg neu Sbaeneg os nad oeddwn i am allu eu defnyddio mewn bywyd go iawn. Trwy gydol fy nyddiau ysgol, roeddwn i\u2019n ei chael hi\u2019n anodd teimlo unrhyw fath o frwdfrydedd tuag at ddysgu ieithoedd fel yna. Ond pan gefais gyfle i ddysgu Cymraeg roeddwn i\u2019n hynod o awyddus. Rydw i wrth fy modd yn gallu cynnal sgyrsiau syml ar y bws neu mewn siop neu gaffi ac rydw i wir yn mwynhau\u2019r we\u0302n sy\u2019n dod i wynebau pobl pan maen nhw\u2019n sylweddoli fy mod i\u2019n dysgu\u2019r iaith."}, {"text_idx": "#000018", "text": "Sut y gwnes i fynd ati i ddysgu Cymraeg?"}, {"text_idx": "#000019", "text": "Fe wnes i ofyn am wersi Cymraeg yn fy mlwyddyn gyntaf ond oherwydd Covid doedden nhw ddim yn cael eu cynnal. Ond pan es i i Ffair y Glas yn fy ail flwyddyn siaradais gyda rhywun ar stondin UMCA \u2013 Undeb Myfyrwyr Cymraeg Aberystwyth \u2013 a rhoi fy enw i lawr. Mae\u2019r gwersi\u2019n cael eu darparu gan dysgucymraeg.cymru ac fe ddechreuais i gyda\u2019u cwrs blasu, gyda sesiynau awr o hyd bob wythnos. Eleni rydw i wedi symud ymlaen i\u2019r cwrs lefel mynediad, sydd yn cael ei achredu, ac mae hwnnw\u2019n ddwyawr yr wythnos. Rydw i hefyd yn defnyddio Duolingo i gyd-fynd a\u0302\u2019r gwersi ac mae hynny\u2019n help er mwyn cofio gwybodaeth rhwng y gwersi."}, {"text_idx": "#000020", "text": "Pa adnoddau defnyddiol ydw i wedi dod o hyd iddynt ym Mhrifysgol Aberystwyth?"}, {"text_idx": "#000021", "text": "Drwy UMCA y gwnes i ddod o hyd i\u2019r cyrsiau, ac maen nhw hefyd yn cynnal digwyddiadau Cymraeg eu hiaith a digwyddiadau diwylliannol, ac yn rhoi cyfle i ddysgwyr gwrdd ac ymarfer eu Cymraeg gyda siaradwyr Cymraeg. Mae dolenni i\u2019r cyrsiau ar gael ar wefan y Brifysgol hefyd, a dolenni i adnoddau ar-lein i\u2019ch helpu wrth ichi ddysgu. Mae gan y llyfrgell adnoddau gwych hefyd, gan gynnwys llyfrau, geiriaduron a llyfrau o ymadroddion er mwyn dysgu\u2019r iaith."}, {"text_idx": "#000023", "text": "Os ydych wedi cychwyn ar eich taith i ddysgu Cymraeg, yn meddwl am fentro, neu os ydych yn siaradwr Cymraeg ac am roi sglein ar eich sgiliau, mae gan y llyfrgell ystod eang o adnoddau defnyddiol."}, {"text_idx": "#000024", "text": "Ewch i\u2019r Casgliad Celtaidd ar Lefel F yn Llyfrgell Hugh Owen ac mi ddewch o hyd i filoedd o lyfrau i\u2019ch helpu i ymarfer a datblygu eich sgiliau darllen a siarad \u2013 o nofelau gyda geirfa, i lyfrau gramadeg, i gyrsiau iaith cyflawn."}, {"text_idx": "#000025", "text": "A chofiwch ddweud su\u2019mae wrth staff y Llyfrgell!"}, {"text_idx": "#000027", "text": "Thema Wythnos Llyfrgelloedd eleni ydy\u2019r rhan ganolog sydd gan lyfrgelloedd yn cefnogi dysgu gydol oes."}, {"text_idx": "#000028", "text": "Heddiw, rydym yn canolbwyntio ar gyfleodd dysgu i fyfyrwyr Prifysgol Aberystwyth y tu allan i\u2019r ystafelloedd dysgu gydag adnoddau\u2019r llyfrgell."}, {"text_idx": "#000029", "text": "Teithiau llyfrgell Os ydych chi\u2019n newydd i Brifysgol Aberystwyth, yn gyntaf, croeso! Yn ail, dewch ar daith o amgylch y llyfrgell! Mae staff cyfeillgar y llyfrgell yma i\u2019ch tywys o gwmpas ac i ddangos y llyfrgell i chi. Does dim angen archebu lle ymlaen llaw ac mae croeso i bawb \u2013 amseroedd a manylion yma."}, {"text_idx": "#000030", "text": "Mae taith rithiol Llyfrgell Hugh Owen ar gael i\u2019w gweld isod a dyma restr ddefnyddiol A i Y o Wasanaethau Llyfrgell i\u2019ch rhoi ar ben ffordd."}, {"text_idx": "#000031", "text": "Meddalwedd a Gwasanaethau TG Cymerwch olwg ar ein tudalennau gwe i weld pa wasanaethau ac adnoddau TG sydd ar gael ichi. Os oes angen help neu gyngor arnoch, cysylltwch a\u0302 thi\u0302m y Ddesg Wasanaeth ar-lein neu dros y ffo\u0302n."}, {"text_idx": "#000032", "text": "Ffuglen a darllen er pleser Does dim prinder llyfrau yn ein llyfrgelloedd ac os ydych chi\u2019n chwilio am rywbeth i\u2019w ddarllen \u2013 sydd ddim yn werslyfr cwrs \u2013 mi allwn ni helpu! Porwch drwy Primo, catalog y llyfrgell ar-lein er mwyn dod o hyd i lyfrau ac e-lyfrau, rhowch gip ar ein casgliad o Ffuglen Gyfoes ger y Ddesg Ymholiadau ar Lefel F, porwch y silffoedd o farc dosbarth PN neu ddewch o hyd i filoedd o lyfrau Cymraeg yn y Casgliad Celtaidd. Mae yma nofelau graffig hefyd a llawer o lyfrau ffeithiol a barddoniaeth."}, {"text_idx": "#000033", "text": "Ewch i Primo, catalog y llyfrgell i gael golwg."}, {"text_idx": "#000034", "text": "Casgliad ffuglen gyfoes, Llyfrgell Hugh Owen"}, {"text_idx": "#000035", "text": "Linkedin Learning Mae miloedd o gyrsiau ar-lein dan arweiniad arbenigwyr ar gael i holl fyfyrwyr PA gyda Linkedin Learning."}, {"text_idx": "#000036", "text": "Dyma ddetholiad bach o gyrsiau a allai\u2019ch helpu i ddatblygu sgiliau newydd a mynd ar drywydd diddordebau a hobi\u0308au newydd gan Laurie Stevenson, Pencampwr Digidol Myfyrwyr:"}, {"text_idx": "#000037", "text": "Casgliad Gweithgareddau Allgyrsiol i Fyfyrwyr Dyma gasgliad o gyrsiau ag amrywiaeth o sgiliau a gweithgareddau creadigol y gallech fod a\u0302 diddordeb yn eu dysgu ar y cyd a\u0302\u2019ch astudiaethau, i gael saib o\u2019ch aseiniadau neu i lenwi ennyd o ddiflastod!"}, {"text_idx": "#000038", "text": "Dysgu Cymraeg Awydd dysgu neu loywi eich Cymraeg yn ystod eich cyfnod yn Aber? Does dim angen chwilio ymhellach na\u2019r Casgliad Celtaidd! Mae\u2019r casgliad yn cynnwys cannoedd o lyfrau i\u2019ch helpu i ddysgu a datblygu eich Cymraeg, o gyrsiau iaith cyflawn a llyfrau gramadeg i ffuglen gyda geirfa ddefnyddiol."}, {"text_idx": "#000041", "text": "Canllawiau\u2019r Llyfrgell Ymgyfarwyddwch a\u0302 dewis y llyfrgell o LibGuides. Cewch yma eich canllaw pwnc a fydd yn eich cynorthwyo i ddod o hyd i adnoddau ar gyfer eich pwnc, yn ogystal ag amrywiaeth o ganllawiau i\u2019ch cynorthwyo i wneud y mwyaf o\u2019r llyfrgell, datblygu eich sgiliau llythrennedd gwybodaeth a gwella eich cyflogadwyedd."}, {"text_idx": "#000042", "text": "Eich llyfrgellwyr pwnc sydd yn gyfrifol am y LibGuides ac maen nhw yma i\u2019ch helpu gydag adnoddau academaidd ac arbenigol ar gyfer eich astudiaethau. Gallant eich helpu i ganfod a gwerthuso\u2019r wybodaeth sydd ei hangen arnoch a\u2019ch helpu i\u2019w chyfeirnodi\u2019n gywir. Chwiliwch am fanylion cyswllt eich llyfrgellydd ar dudalen ein Llyfrgellwyr Pwnc."}, {"text_idx": "#000044", "text": "Darllen yn Well \u2013 Casgliad Lles Mae Casgliad Lles y llyfrgell yma i\u2019ch cynorthwyo i ddeall a rheoli llawer o gyflyrau iechyd meddwl cyffredin neu deimladau a phrofiadau anodd. Mae\u2019r teitlau sydd wedi eu cynnwys yn y casgliad ar y rhestr Darllen yn Well, yn llyfrau ac e-lyfrau ac maent wedi\u2019i threfnu yn o\u0302l meysydd pwnc er mwyn eich helpu i ddod o hyd i\u2019r hyn sydd ei angen arnoch."}, {"text_idx": "#000045", "text": "Gwyliwch y fideo fer hon i ddysgu rhagor:"}, {"text_idx": "#000047", "text": "Os ewch chi lawr i Lyfrgell Hugh Owen heddiw.... ...byddwch chi\u2019n siw\u0302r o ddod o hyd i\u2019n harddangosfa ddiweddaraf o lyfrau o\u2019r Casgliad Lle\u0302n Plant!"}, {"text_idx": "#000048", "text": "Dewch felly i archwilio\u2019r casgliad sydd yn cynnwys detholiad da a diddorol o ffuglen i blant yn Gymraeg ac yn Saesneg. Mae\u2019r llyfrau yn amrywio o lyfrau lluniau a llenyddiaeth gyfoes i blant, i ffuglen i oedolion ifanc \u2013 o ddreigiau i dywysogesau, o fo\u0302r-ladron i estroniaid a phopeth sydd rhyngddynt!"}, {"text_idx": "#000049", "text": "Bydd y casgliad yn arbennig o ddefnyddiol ichi os ydych yn astudio TAR neu Astudiaethau Plentyndod/Addysg. Dewch o hyd i\u2019r casgliad yn Llyfrgell Hugh Owen ar Lefel F yn nod dosbarth PZ neu borwch y casgliad ar Primo, catalog y llyfrgell yma."}, {"text_idx": "#000050", "text": "Aseiniadau: O Adnoddau i Gyfeirnodau"}, {"text_idx": "#000051", "text": "Paratowyd y modiwl Aseiniadau: O Adnoddau i Gyfeirnodau gan y Llyfrgellwyr Pwnc yn y Brifysgol i ddatblygu sgiliau llythrennedd gwybodaeth allweddol sy\u2019n hanfodol ar gyfer astudiaeth academaidd \u2013 o ddod o hyd i ddeunyddiau academaidd o safon uchel i ddyfynnu adnoddau\u2019n gywir yn eich aseiniadau. Mae\u2019r modiwl ar gael ar Blackboard i bob myfyriwr."}, {"text_idx": "#000052", "text": "Ar hyn o bryd mae\u2019r modiwl yn cynnwys tair adran:"}, {"text_idx": "#000053", "text": "Canllaw y Llyfrgell a TG\n\u2022 Darparu popeth y mae angen i chi ei wybod am ddechrau arni gyda gwasanaethau a chasgliadau llyfrgell.\n\u2022 Cwis i ymarfer defnyddio adnoddau\u2019r llyfrgell."}, {"text_idx": "#000054", "text": "\u2022 Eich helpu i ddeall pwysigrwydd cyfeirnodi cywir; sut i greu dyfyniadau a chyfeiriadau cywir; sut i reoli eich dyfyniadau gan ddefnyddio offer meddalwedd cyfeirnodi a sut i ddehongli eich Adroddiad Tebygrwydd Turnitin.\n\u2022 Mae\u2019r canllaw hwn yn cynnwys cwis sy\u2019n eich galluogi i ymarfer y sgiliau yr ydych wedi\u2019u dysgu gan ddefnyddio\u2019r dull cyfeirio penodol a bennwyd gan eich adran"}, {"text_idx": "#000055", "text": "\u2022 Mae\u2019r canllaw hwn yn helpu i ddatblygu sgiliau hanfodol wrth werthuso\u2019r wybodaeth a ddefnyddiwn ar-lein. Byddwch yn dysgu sut i ddiffinio cysyniadau allweddol megis rhyddid i lefaru, camwybodaeth, twyllwybodaeth a sensoriaeth; deall cysyniadau dethol a rhagfarn yn y cyfryngau a sut i adnabod newyddion ffug.\n\u2022 Mae\u2019r canllaw hwn yn cynnwys cwis sy\u2019n eich galluogi i brofi\u2019r wybodaeth yr ydych wedi\u2019i chael."}, {"text_idx": "#000056", "text": "Bydd canllawiau a chwisiau pellach yn cael eu hychwanegu at y modiwl yn y dyfodol.\nOs oes angen arweiniad arnoch wrth ddefnyddio\u2019r modiwl, os oes gennych unrhyw gwestiynau am ddefnyddio casgliadau a gwasanaethau\u2019r llyfrgell neu os oes gennych unrhyw adborth, cysylltwch a\u0302: llyfrgellwyr@aber.ac.uk / 01970 621896"}, {"text_idx": "#000058", "text": "Rhowch gyfeiriad e-bost i danysgrifio a chael eich hysbysu am gofnodion newydd"}]